"ศึกษาธิการ" เปิดทางให้ครูไม่มีใบอนุญาตสอนในโรงเรียนร่วมพัฒนาได้ เชื่อมั่นได้ผู้เชี่ยวชาญมาพัฒนาศักยภาพมากขึ้น
ศ.นพ.อุดม คชินทร รัฐมนตรีช่วยว่าการกระทรวงศึกษาธิการ (รมช.ศธ.) กล่าวภายหลังการประชุมโครงการโรงเรียนร่วมพัฒนา (Partnership School) ว่า ที่ประชุมได้มีการติดตามการดำเนินการโครงการดังกล่าวทั้ง 50 แห่งใน 30 จังหวัด และได้หารือถึงเรื่องการประเมินและติดตามผล ควบคู่กับการทำงานวิจัย ซึ่งในส่วนนี้ถือว่าสำคัญมาก เนื่องจากเป็นข้อมูลที่จะบอกถึงความสำเร็จและยั่งยื่นของโครงการนี้ โดยแนวทางในการติดตามและประเมินผล จากดำเนินการอย่างเป็นมิตรและเป็นการประเมินเพื่อพัฒนา ไม่สร้างภาระเพิ่มให้กับโรงเรียน ซึ่งคณะทำงานจะทำการศึกษาและถอดบทเรียนไปในทุกขั้นตอนอย่างต่อเนื่อง นอกจากนี้ที่ประชุมยังได้พิจารณารายชื่อโรงเรียนที่จะเข้าร่วมโครงการฯ ในระยะที่ 2 ประมาณ 20 กว่าแห่งโดยมีโรงเรียนที่อยู่ใน 3 จังหวัดชายแดนภาคใต้กว่า 10 แห่ง ซึ่งขั้นตอนต่อไปทางคณะทำงานจะต้องไปพิจารณาว่า โรงเรียนที่เสนอขอเข้าร่วมมีความพร้อม และเข้าใจปรัชญาของโครงการนี้หรือไม่ และในวันที่ 20 กันยายนนี้ จะมีการประชุมร่วมกันของภาคเอกชนทั้ง 12 แห่ง เพื่อที่จะทำเวิร์คช็อป แลกเปลี่ยนเรียนรู้ว่าการดำเนินหารในเรื่องต่างๆ ด้วย

รัฐมนตรีช่วยว่าการกระทรวงศึกษาธิการ กล่าวอีกว่า ขณะนี้การแต่งตั้ง โยกย้ายผู้บริหารสถานศึกษา รวมถึงการจ้างครูในโรงเรียนร่วมพัฒนาสามารถทำได้ โดยการเสนอให้คณะกรรมการข้าราชการครูและบุคลากรทางการศึกษา (ก.ค.ศ.) เป็นผู้อนุมัติ แต่การดำเนินการก็จะต้องทำให้เป็นไปตามกฎหมาย ซึ่งเตรียมที่จะเสนอคณะกรรมการ ก.ค.ศ.ให้พิจารณาในเรื่องการคัดเลือกผู้อำนวยการ (ผอ.) สถานศึกษา การย้าย ผอ. การคัดเลือกครู และเรื่องวิทยฐานะ โดยในส่วนของการคัดเลือก ผอ.จะมีการกำหนดเป็นหลักเกณฑ์กลาง เพื่อใช้ในกลุ่มโรงเรียนร่วมพัฒนา และสำหรับการคัดเลือกครู ก็จะเปิดโอกาสให้ผู้ที่มีความรู้ ความสามารถ แต่ไม่มีใบอนุญาตประกอบวิชาชีพครูเข้ามาสอนในโรงเรียนได้ เชื่อว่าหากมีการเปิดช่องในเรื่องนี้จะช่วยทำให้คนที่มีความเชี่ยวชาญสามารถเข้ามาสอนและถ่ายทอดความรู้ได้ เพื่อให้คุณภาพดีขึ้น